31993D0494
L 232/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 юли 1993 година
относно определяне на специални условия за внос на рибни продукти от Фарьорските острови
(93/494/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), и по-специално член 11 от нея,
като има предвид, че група експерти от Комисията посети Фарьорските острови и извърши инспекция с цел проверка на условията, при които рибните продукти се произвеждат, съхраняват и експедират в Общността;
като има предвид, че разпоредбите на Фарьорските закони относно здравните инспекции и текущия контрол на рибните продукти може да се смята за еквивалентно на разпоредбите на Директива 91/493/ЕИО;
като има предвид, че Heilsufrodiliga Starvsstovan (Институт по прехраната и околната среда) - компетентният орган на Фарьорските острови, както и неговият Отдел по рибарство, който е инспектиращият орган, са способни ефективно да следят за прилагането на действащите законови разпоредби;
като има предвид, че процедурата за придобиване на здравния сертификат, предвиден в член 11, параграф 4, буква а) от Директива 91/493/ЕИО, трябва да включва и определяне на образец на сертификат, минималните изисквания по отношения на езика/езиците, на които сертификатът трябва да се състави, както и ранга на лицето, упълномощено до го подпише;
като има предвид, че съгласно член 11, параграф 4, буква б) от Директива 91/493/ЕИО следва да се прикрепи знак на пакетите рибни продукти, посочващ името на третата страна и номера на одобрението на предприятието и/или кораб-фабрика;
като има предвид, че съгласно член 11, параграф 4, буква в) от Директива 91/493/ЕИО трябва да се състави списък на одобрените предприятия и/или кораби-фабрики; като има предвид, че този списък трябва да се изготви на основата на съобщение от Института по прехраната и околната среда до Комисията; като има предвид, че следователно Институтът по прехраната и околната среда трябва да гарантира спазването на разпоредбите, предвидени за тази цел в член 11, параграф 4 от Директива 91/493/ЕИО;
като има предвид, че Институтът по прехраната и околната среда е предоставил официални уверения относно спазването на правилата, съдържащи се в глава V от приложението към Директива 91/493/ЕИО, както и относно спазването на изискванията, еквивалентни на предвидените в тази директива, за одобряването на предприятия и/или кораби-фабрики;
като взе предвид, че предвидените в настоящото решение мерки са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Heilsufrodiliga Starvsstovan (Институт по прехраната и околната среда) е компетентният орган на Фарьорските острови за проверка и удостоверяване спазването по отношение на рибните продукти на изискванията, предвидени в Директива 91/493/ЕИО.
Член 2
Рибните продукти, произхождащи от Фарьорските острови, трябва да отговарят на следните условия:
1.
всяка партида трябва да се съпътства от номериран оригинален здравен сертификат, надлежно попълнен, с подпис, дата и състоящ се от една страница, в съответствие с образеца, определен в приложение А към настоящото решение;
2.
продуктите трябва да произхождат от одобрените предприятия и/или кораби-фабрики, изброени в приложение Б към настоящото решение;
3.
освен замразените рибни продукти в насипно състояние, предназначени за производството на консервирани храни, на всички опаковки трябва да e изписан с незаличими букви надписът „Фарьорските острови“, както и номерът на разрешението на предприятието и/или кораба-фабрика, откъдето произхожда съответния продукт.
Член 3
1. Посочените в точка 1 от член 2 сертификати трябва да са съставени на поне един език, който е официален за държавата-членка, където се извършват проверките.
2. Сертификатите трябва да съдържат името, длъжността и подписа на представителя на Института по прехраната и околната среда, както и официалния печат на последния, в цвят, различен от този на останалия текст в сертификата.
Член 4
Настоящото решение се прилага от 1 октомври 1993 г.
Член 5
Адресати на настоящото решение са държавите-членки.
Съставено в Брюксел на 23 юли 1993 година.